CELEX: 62008TN0106
Language: sk
Date: 2008-02-27 00:00:00
Title: Vec T-106/08: Žaloba podaná 27. februára 2008 – CPEM/Komisia

26.4.2008   
            
            
               SK
            
            
               Úradný vestník Európskej únie
            
            
               C 107/39
            
         Žaloba podaná 27. februára 2008 – CPEM/Komisia
   (Vec T-106/08)
   (2008/C 107/67)
   Jazyk konania: francúzština
   Účastníci konania
   
      Žalobca: Centre de promotion de l'emploi par la micro-entreprise (CPEM) (Marseille, Francúzsko) (v zastúpení: C. Bonnefoi, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť oznámenie o dlhu,
            
         
               —
            
            
               priznať právo na odškodnenie za verejné poškodenie dobrého mena organizácie konajúcej v rámci úlohy vo všeobecnom záujme (odhadované na 100 000eur),
            
         
               —
            
            
               nahradiť nevyhnutne vynaložené trovy advokáta a náklady na právnu pomoc, ktoré možno preukázať.
            
         Žalobné dôvody a hlavné tvrdenia
   Touto žalobou žalobca požaduje zrušenie rozhodnutia Komisie obsiahnutého v oznámení o dlhu č. 3240912189 zo 17. decembra 2007 týkajúcom sa rozhodnutia Komisie K(2007) 4645 zo 4. októbra 2007, ktorým sa na základe správy OLAF zrušuje pomoc poskytnutá Európskym sociálnym fondom (ESF) vo forme celkovej dotácie na financovanie pilotného projektu realizovaného žalobcom (1), a ktorého zrušenie žalobca požaduje v rámci veci T-444/07, CPEM/Komisia (2).
   Žalobca na podporu svojej žaloby predovšetkým uvádza, že Komisia sa dopustila nesprávneho právneho posúdenia a prekročenia právomoci, keďže napádané oznámenie o dlhu nebolo zaslané skutočnému dlžníkovi. S odvolaním na porušenie článku 135 rozpočtového nariadenia č. 1605/2002 (3) žalobca tvrdí, že oznámenie o dlhu malo byť zaslané entite finančne zodpovednej za predmetný projekt, ktorá skutočne dostala dotácie z Európskeho sociálneho fondu.
   Žalobca okrem toho tvrdí, že skutočnosť, že mu bolo zaslané oznámenie o dlhu, poškodzuje jeho dobré meno a dôveryhodnosť voči jeho finančným partnerom vzhľadom na úlohu vo všeobecnom záujme, ktorú plní.
   
      (1)  Rozhodnutie Komisie č. K(1999) 2645 zo 17. augusta 1999, zmenené rozhodnutím č. K(2001) 2144 z 18. septembra 2001.
   
      (2)  Ú. v. EÚ C 37, s. 29.
   
      (3)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).